Reservaat reageer op kameelperd-voorvalArgieffoto bloot ter illustrasie. (Foto: Unsplash) Die Kuleni-wildreservaat het dit Vrydag duidelik gestel dat die kameelperd wat ’n jong ma en haar 16 maande oue dogtertjie vandeesweek in dié reservaat in die omgewing van Hluhluwe in KwaZulu-Natal bestorm het, nié van kant gemaak is nie. “Die kameelperd en haar kalf is ongedeerd,” het Brian Ring, voorsitter van die raad van trustees van die Kuleni-wildreservaat, in ’n verklaring bevestig. Die trustees het ook meer besonderhede omtrent die tragiese voorval verskaf. Ring vertel dat Nicole Panos en haar twee jong kinders Woensdag tussen 15:00 en 15:30 op hul eiendom in die reservaat gestap het toe hulle ŉ klein trop kameelperde teëgekom het wat gereeld in die omgewing gesien word. Nicole Panos en haar dogtertjie, Kaia. (Foto: Facebook) “Die ma, ŉ gekwalifiseerde gids, en haar kinders het verby die trop geloop. Ons neem aan dat een van die kameelperde Panos se ouer kind bestorm het, voordat hulle na haar en haar jonger kind gedraai het.” Ring sê dit is onduidelik wat veroorsaak het dat die kameelperde so ongewoon opgetree het. Die trop het egter ná die voorval die bosse inbeweeg en is ongedeerd. “Die trustees van Kuleni-wildreservaat is verpletter deur die voorval en die trauma waardeur die gesin gaan. Hulle is inwoners van ons park en ŉ baie geliefde deel van die uitgebreide Kuleni-familie, en ons is steeds geskok oor wat gebeur het. “In die meer as 20 jaar sedert die ontstaan van die park het duisende gaste en eienaars sonder voorval deur die park gestap,” sê Ring. “Ons wil graag die breër Hluhluwe-gemeenskap en die paramedici van Richardsbaai en Hluhluwe bedank wat alles in hul vermoë op die toneel gedoen het.” Die oorsaak van die ongeluk word verder ondersoek. Maroela Media het vroeër berig Panos is ná die voorval in ’n kritieke toestand na ’n hospitaal geneem. Die familie kon nog nie vir kommentaar bereik word nie.